
RAPORT 
asupra propunerii legislative privind înfiinţarea, organizarea şi funcţionarea Agenţiei Naţionale a Zonei Montane
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, cu propunerea legislativă privind înfiinţarea, organizarea şi funcţionarea Agenţiei Naţionale a Zonei Montane transmisă cu adresa nr.Plx. 189 din 5 iunie 2013 şi înregistrată sub nr.24/272/05.06.2013.
La întocmirea raportului, Comisia a avut în vedere avizul favorabil al Consiliului Legislativ nr. 158 din 18 martie 2013 .
Propunerea legislativă are ca obiect de reglementare:înfiinţarea, organizarea şi funcţionarea Agenţiei Naţionale a Zonei Montane, instituţie publică cu personalitate juridică în subordinea Ministerului Agriculturii şi Dezvoltării Rurale, finanţată integral de la bugetul de stat, care are ca scop aplicarea strategiei şi politicilor Guvernului în domeniul dezvoltării şi protecţiei zonelor montane din România, zone marcate de specificitate, fragile ecologic şi defavorizate economico-social din cauze naturale, care necesită o gestiune specifică.

Propunerea legislativă a fost respinsă  de Senat în şedinţa din 3 iunie  2013.
La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Valentin Olimpiu Şoneriu, secretar de stat în Ministerul Agriculturii şi Dezvoltării Rurale.
La lucrările comisiei, din data de 18 iunie 2013, au fost prezenţi 33 de deputaţi, din totalul de 34 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu unanimitate de  de voturi, respingerea propunerii legislative, din următorul motiv:
· propunerea legislativă conduce la un paralelism de reglementare, întrucât diferenţa dintre Legea nr.26/2012 şi prezenta propunere legislativă apare numai în ceea ce priveşte sediul Agenţiei.
În raport de obiectul şi conţinutul reglementării, propunerea legislativă,  face parte din categoria legilor ordinare.
Propunerea legislativă, conform dispoziţiilor art. 76 alin. 2 din Constituţia României, republicată şi ale art. 92 alin. 9, pct.1 din Regulamentul Camerei Deputaţilor republicat este de competenţa decizională a Camerei Deputaţilor.

                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            
PREŞEDINTE,                                    SECRETAR, 
        Nini SĂPUNARU
                     Costel ŞOPTICĂ

                   
Întocmit:  Consilier dr.  Gabriela Ciurea

